b'\n_START_ARTICLE_\nYes\n_START_SECTION_\nPrimii ani (1968-1971)\n_START_PARAGRAPH_\n\xc3\x8en ianuarie 1968 basistul Chris Squire s-a al\xc4\x83turat forma\xc8\x9biei Mabel Greer\'s Toyshop \xc3\xaempreun\xc4\x83 cu vocalistul \xc8\x99i chitaristul Clive Bailey, tobo\xc8\x99arul Bob Hagger \xc8\x99i chitaristul Peter Banks. Au interpretat la clubul The Marquee din Soho, Londra, unde au fost observa\xc8\x9bi de Jack Barrie, patronul clubului La Chasse. Acesta \xc8\x99i-a amintit "Nu aveau nimic extraordinar. Erau foarte buni din punct de vedere muzical dar era clar c\xc4\x83 nu vor ajunge nic\xc4\x83ieri". Barrie i-a f\xc4\x83cut lui Squire cuno\xc8\x99tin\xc8\x9b\xc4\x83 cu Anderson, un angajat al clubului La Chasse \xc8\x99i s-a constatat c\xc4\x83 cei doi aveau un interes comun \xc3\xaen Simon & Garfunkel \xc8\x99i armoniile vocale. \xc3\x8en acea sear\xc4\x83 au compus melodia "Sweetness" la casa lui Squire, melodie ce va fi inclus\xc4\x83 pe primul album Yes. \xc3\x8en iunie 1968 tobo\xc8\x99arul Hagger a fost \xc3\xaenlocuit cu Bill Bruford care a postat un anun\xc8\x9b \xc3\xaen Melody Maker. \xc3\x8entre timp Banks a p\xc4\x83r\xc4\x83sit \xc8\x99i el forma\xc8\x9bia pentru a se al\xc4\x83tura forma\xc8\x9biei Neat Change iar organistul \xc8\x99i pianistul Tony Kaye a devenit claviaturist. Noua forma\xc8\x9bie a interpretat \xc3\xaen subsolul cafenelei The Lucky Horseshoe \xc3\xaentre 10 iunie \xc8\x99i 6 iulie 1968._NEWLINE_Banks a revenit \xc8\x99i a devenit al cincilea membru, \xc3\xaenlocuindu-l pe Clive Bailey pe 26 iulie 1968. Anderson a sugerat ca noua forma\xc8\x9bie s\xc4\x83 se numeasc\xc4\x83 Life \xc3\xaen vreme ce Squire a sugerat s\xc4\x83 se numeasc\xc4\x83 World. Dup\xc4\x83 ce au adoptat numele Yes la sugestia lui Banks au interpretat primul lor spectacol pe 4 august \xc3\xaen East Mersea, Essex. \xc3\x8en primele lor spectacole au interpretat melodii ale unor forma\xc8\x9bii precum The Beatles, The 5th Dimension \xc8\x99i Traffic. Pe 16 septembrie Yes a interpretat la clubul Blaise pentru a \xc3\xaenlocui forma\xc8\x9bia Sly & the Family Stone care nu s-a prezentat. Au fost bine primi\xc8\x9bi de public, inclusiv de gazda Roy Flynn care \xc3\xaen acea sear\xc4\x83 le-a devenit manager. \xc3\x8en acea lun\xc4\x83 Bruford a decis s\xc4\x83 renun\xc8\x9be la interpretare pentru a studia la Universitatea din Leeds. A fost \xc3\xaenlocuit cu Tony O\'Reilley. Anderson a reu\xc8\x99it s\xc4\x83 \xc3\xael conving\xc4\x83 pe Bruford s\xc4\x83 revin\xc4\x83 pentru ca Yes s\xc4\x83 interpreteze \xc3\xaen deschiderea concertului de adio al forma\xc8\x9biei Cream la Royal Albert Hall pe 26 noiembrie._NEWLINE_Dup\xc4\x83 ce au v\xc4\x83zut un concert King Crimson \xc3\xaen 1969 membrii Yes \xc8\x99i-au dat seama c\xc4\x83 aveau competi\xc8\x9bie \xc3\xaen Londra \xc8\x99i c\xc4\x83 trebuie s\xc4\x83 devin\xc4\x83 mai buni din punct de vedere tehnic, organiz\xc3\xa2nd repeti\xc8\x9bii mai frecvente. Au semnat cu Atlantic Records \xc8\x99i au lansat albumul eponim de debut \xc3\xaen august 1969. Alc\xc4\x83tuit \xc3\xaen mare parte din melodii originale, albumul include interpretarea melodiilor "Every Little Thing" al celor de la The Beatles \xc8\x99i "I See You" al celor de la The Byrds. De\xc8\x99i albumul nu a intrat \xc3\xaen topurile britanice a primit recenzii pozitive din partea revistei Rolling Stone unde Lester Bangs a l\xc4\x83udat "sim\xc8\x9bul stilului, gustului \xc8\x99i subtilit\xc4\x83\xc8\x9bii" al albumului. Tony Wilson de la publica\xc8\x9bia Melody Maker a numit Yes \xc8\x99i Led Zeppelin ca fiind forma\xc8\x9biile cele dou\xc4\x83 forma\xc8\x9bii "cu cele mai mari \xc8\x99anse de succes"._NEWLINE_Dup\xc4\x83 un turneu \xc3\xaen Scandinavia al\xc4\x83turi de forma\xc8\x9bia Small Faces Yes a interpretat un concert solo la Queen Elizabeth Hall pe 21 martie 1970. A doua parte a concertului a inclus fragmente din al doilea lor album, Time and a Word, acompania\xc8\x9bi de o orchestr\xc4\x83 format\xc4\x83 din 20 de membri. Banks, nemul\xc8\x9bumit de ideea de a \xc3\xaenregistra cu o orchestr\xc4\x83 \xc8\x99i de concedierea lui Flynn \xc3\xaen acel an, a p\xc4\x83r\xc4\x83sit forma\xc8\x9bia \xc3\xaen mai 1970 cu dou\xc4\x83 luni \xc3\xaenainte de lansarea albumului. Banks a declarat c\xc4\x83 a fost dat afar\xc4\x83 de Squire \xc8\x99i Anderson \xc8\x99i c\xc4\x83 Bruford \xc8\x99i Kaye nu \xc8\x99tiau c\xc4\x83 acest lucru se va \xc3\xaent\xc3\xa2mpla. Albumul a reu\xc8\x99it s\xc4\x83 ocupe locul 45 \xc3\xaen Regatul Unit. Banks a fost \xc3\xaenlocuit cu Steve Howe, chitaristul forma\xc8\x9biei Tomorrow, care a fost fotografiat cu forma\xc8\x9bia pentru coperta edi\xc8\x9biei americane a albumului, de\xc8\x99i nu a interpretat deloc pe acest album._NEWLINE_Forma\xc8\x9bia a \xc3\xaenchiriat o cas\xc4\x83 la \xc8\x9bar\xc4\x83 \xc3\xaen Devon pentru a compune \xc8\x99i repeta melodii noi pentru urm\xc4\x83torul album. Howe a conferit un sunet distinctiv forma\xc8\x9biei prin chitara Gibson ES-175 \xc8\x99i prin multitudinea de chitare acustice. Cu produc\xc4\x83torul \xc8\x99i inginerul Eddie Offord sesiunile de \xc3\xaenregistr\xc4\x83ri durau p\xc3\xa2n\xc4\x83 la 12 ore, fiecare melodie fiind asamblat\xc4\x83 \xc3\xaen por\xc8\x9biuni mici care erau \xc3\xaempreunate pentru a forma melodia complet\xc4\x83. Lansat \xc3\xaen februarie 1971 The Yes Album a ocupat locul 4 \xc3\xaen Regatul Unit \xc8\x99i locul 40 \xc3\xaen Billboard 200._NEWLINE_Yes a pornit \xc3\xaentr-un turneu european de 28 de zile \xc3\xaempreun\xc4\x83 cu forma\xc8\x9bia Iron Butterfly \xc3\xaen ianuarie 1971. Tony Kaye a interpretat ultimul s\xc4\x83u concert cu Yes la Crystal Palace Bowl \xc3\xaen luna august a acelui an. Decizia a fost luat\xc4\x83 dup\xc4\x83 dezvoltarea unei rela\xc8\x9bii tensionate \xc3\xaentre Kaye \xc8\x99i Howe \xc3\xaen acel turneu \xc8\x99i din cauza reticien\xc8\x9bei sale de a folosi mellotronul \xc8\x99i sintetizatorul Moog.\n_START_SECTION_\nFragile, Close to the Edge \xc8\x99i Tales from Topographic Oceans (1971-1974)\n_START_PARAGRAPH_\nLa momentul la care Kaye a p\xc4\x83r\xc4\x83sit forma\xc8\x9bia Yes a g\xc4\x83sit deja un \xc3\xaenlocuitor - Rick Wakeman, un claviaturist educat clasic care a p\xc4\x83r\xc4\x83sit forma\xc8\x9bia folk The Strawbs. Wakeman era un muzician de studio, interpret\xc3\xa2nd cu arti\xc8\x99ti precum T. Rex, David Bowie, Cat Stevens \xc8\x99i Elton John._NEWLINE_Lansat pe 26 noiembrie 1971 al patrulea album, Fragile, a demonstrat interesul lor tot mai mare pentru structurile muzicale clasice, un fragment din lucrarea Pas\xc4\x83rea de Foc a lui Igor Stravinski fiind redat\xc4\x83 la \xc3\xaenceputul concertelor lor \xc3\xaencep\xc3\xa2nd cu turneul 1971-1972. Fiecare membru a interpretat o melodie solo pe album \xc8\x99i a marcat \xc3\xaenceputul colabor\xc4\x83rii lor cu artistul Roger Dean, care a realizat logo-ul forma\xc8\x9biei, coperta albumului \xc8\x99i a proiectat decora\xc8\x9biile scenice. Fragile a ocupat locul 7 \xc3\xaen Regatul Unit \xc8\x99i locul 4 \xc3\xaen Statele Unite unde a fost lansat \xc3\xaen ianuarie 1972 \xc8\x99i a fost primul album Top 10 al forma\xc8\x9biei \xc3\xaen Statele Unite. Melodia ce deschide albumul, "Roundabout", a fost lansat\xc4\x83 ca un single scurtat \xc8\x99i a ocupat locul 13 \xc3\xaen topul Billboard Hot 100. \xc3\x8en februarie 1972 Yes a \xc3\xaenregistrat o interpretare a melodiei "America" a lui Paul Simon. Aceast\xc4\x83 melodie a ocupat locul 46 \xc3\xaen Statele Unite._NEWLINE_Lansat \xc3\xaen septembrie 1972, Close to the Edge, al cincilea lor album de studio, a fost cea mai ambi\xc8\x9bioas\xc4\x83 lucrare a lor de p\xc3\xa2n\xc4\x83 atunci. Av\xc3\xa2nd 19 minute, melodia care d\xc4\x83 titlul albumului ocupa o \xc3\xaentreag\xc4\x83 fa\xc8\x9b\xc4\x83 a discului de vinil \xc8\x99i con\xc8\x9binea influen\xc8\x9be din muzica clasic\xc4\x83, rock psihedelic, jazz \xc8\x99i pop. Albumul a ocupat locul 3 \xc3\xaen Statele Unite \xc8\x99i locul 4 \xc3\xaen Regatul Unit. "And You and I" a fost lansat ca single \xc8\x99i a ocupat locul 42 \xc3\xaen Statele Unite. Succesul comercial \xc8\x99i critic tot mai mare al forma\xc8\x9biei nu a reu\xc8\x99it s\xc4\x83 \xc3\xael conving\xc4\x83 pe Bill Bruford s\xc4\x83 nu p\xc4\x83r\xc4\x83seasc\xc4\x83 Yes pentru a se al\xc4\x83tura forma\xc8\x9biei King Crimson \xc3\xaen vara anului 1972, \xc3\xaenainte de lansarea albumului. Forma\xc8\x9bia s-a g\xc3\xa2ndit la c\xc3\xa2\xc8\x9biva \xc3\xaenlocuitori, inclusiv Aynsley Dunbar (care la acea vreme c\xc3\xa2nta cu Frank Zappa), p\xc3\xa2n\xc4\x83 c\xc3\xa2nd au decis s\xc4\x83 \xc3\xael recruteze pe Alan White, tobo\xc8\x99arul forma\xc8\x9biei Plastic Ono Band. White a \xc3\xaenv\xc4\x83\xc8\x9bat repertoriul forma\xc8\x9biei \xc3\xaen doar trei zile \xc3\xaenainte ca Yes s\xc4\x83 porneasc\xc4\x83 \xc3\xaen turneul 1972-1973. Primul turneu cu White a fost inclus pe Yessongs, un album live triplu lansat \xc3\xaen mai 1973 care documenta spectacole din 1972. Albumul a ocupat locul 7 \xc3\xaen Regatul Unit \xc8\x99i locul 12 \xc3\xaen Statele Unite. O \xc3\xaenregistrare dintr-un concert de la Rainbow Theatre din Londra cu acela\xc8\x99i nume a fost lansat\xc4\x83 \xc3\xaen 1975._NEWLINE_Tales from Topographic Oceans a fost al \xc8\x99aselea album de studio al forma\xc8\x9biei, lansat pe 14 decembrie 1973, un album care a polarizat at\xc3\xa2t fanii c\xc3\xa2t \xc8\x99i criticii. Albumul dublu era bazat pe interpretarea lui Anderson a scripturilor Shastra din cartea Autobiography of a Yogi scris\xc4\x83 de Paramahansa Yogananda. Albumul a fost primul din istoria muzicii britanice care s\xc4\x83 ob\xc8\x9bin\xc4\x83 Discul de Aur \xc3\xaenainte de lansarea oficial\xc4\x83 pe baza comenzilor. A ocupat prima pozi\xc8\x9bie a topurilor britanice timp de dou\xc4\x83 s\xc4\x83pt\xc4\x83m\xc3\xa2ni \xc3\xaen vreme ce \xc3\xaen Statele Unite a ocupat locul 6, devenind al patrulea album consecutiv al forma\xc8\x9biei care s\xc4\x83 ob\xc8\x9bin\xc4\x83 Discul de Aur. Wakeman nu a fost mul\xc8\x9bumit de acest album \xc8\x99i a criticat mare parte din material. A crezut c\xc4\x83 anumite sec\xc8\x9biuni au fost "s\xc3\xa2ngerate p\xc3\xa2n\xc4\x83 la moarte" \xc8\x99i con\xc8\x9bineau prea mult\xc4\x83 umplutur\xc4\x83 muzical\xc4\x83. Wakeman a p\xc4\x83r\xc4\x83sit forma\xc8\x9bia dup\xc4\x83 turneul din 1973-1974; albumul s\xc4\x83u solo Journey to the Center of the Earth a ocupat prima pozi\xc8\x9bie a topurilor britanice \xc3\xaen mai 1974. Turneul a inclus cinci concerte consecutive cu casa \xc3\xaenchis\xc4\x83 la Rainbow Theatre, prima dat\xc4\x83 c\xc3\xa2nd o forma\xc8\x9bie rock a reu\xc8\x99it aceast\xc4\x83 performan\xc8\x9b\xc4\x83._NEWLINE_Yes era o trup\xc4\x83 neobi\xc8\x99nuit\xc4\x83 pentru scena muzicii rock de la acea vreme deoarece niciunul dintre membri nu consuma droguri iar patru dintre membrii "formulei clasice" erau vegetarieni.\n_START_SECTION_\nRelayer, Going for the One, Tormato \xc8\x99i tensiunile (1974-1979)\n_START_PARAGRAPH_\nAu fost audia\xc8\x9bi c\xc3\xa2\xc8\x9biva muzicieni pentru a-l \xc3\xaenlocui pe Wakeman, inclusiv Eddie Jobson \xc8\x99i Vangelis. Ca \xc3\xaenlocuitor a fost ales claviaturistul elve\xc8\x9bian Patrick Moraz care s-a al\xc4\x83turat forma\xc8\x9biei \xc3\xaen august 1974 \xc3\xaen timpul \xc3\xaenregistr\xc4\x83rii albumului Relayer care a avut loc la casa lui Squier din Virginia Water, Surrey. Lansat \xc3\xaen luna noiembrie a acelui an, Relayer a demonstrat direc\xc8\x9bia jazz fusion pe care o urm\xc4\x83rea forma\xc8\x9bia la acea vreme. Albumul con\xc8\x9bine melodia de 22 minute intitulat\xc4\x83 "The Gates of Delirium" care relateaz\xc4\x83 o b\xc4\x83t\xc4\x83lie cosmic\xc4\x83 inspirat\xc4\x83 dup\xc4\x83 romanul R\xc4\x83zboi \xc8\x99i pace a lui Lev Tolstoi. Sec\xc8\x9biunea "Soon" din aceast\xc4\x83 melodie a fost lansat\xc4\x83 ca single. Albumul a ocupat locul 4 \xc3\xaen Regatul Unit \xc8\x99i locul 5 \xc3\xaen Statele Unite. Forma\xc8\x9bia a pornit \xc3\xaentr-un turneu \xc3\xaen 1974-1975 pentru a promova albumul._NEWLINE_\xc3\x8entre 1975 \xc8\x99i 1976 fiecare membru al forma\xc8\x9biei a lansat un album solo. Turneul american din 1976 cu Peter Frampton a inclus unul din concertele forma\xc8\x9biei cu cel mai mare num\xc4\x83r de spectatori. Concertul din 12 iunie de pe stadionul John F. Kennedy din Philadelphia a atras peste 100.000 de spectatori._NEWLINE_La sf\xc3\xa2r\xc8\x99itul anului 1976 forma\xc8\x9bia a c\xc4\x83l\xc4\x83torit \xc3\xaen Elve\xc8\x9bia pentru a \xc3\xaenregistra albumul Going for the One la Mountain Studios \xc3\xaen Montreux. Atunci Anderson a trimis lui Wakeman primele versiuni ale melodiilor "Going for the One" \xc8\x99i "Wonderous Stories" pentru a-l convinge s\xc4\x83 revin\xc4\x83 \xc3\xaen forma\xc8\x9bie. Moraz a fost eliberat iar Wakeman a revenit ca muzician de studio. La lansarea albumului \xc3\xaen iulie 1977 Going for the One a ocupat prima pozi\xc8\x9bie \xc3\xaen Regatul Unit timp de dou\xc4\x83 s\xc4\x83pt\xc4\x83m\xc3\xa2ni \xc8\x99i a ocupat locul 8 \xc3\xaen Statele Unite. "Wonderous Stories" \xc8\x99i "Going for the One" au fost lansate ca single \xc8\x99i au ocupat locurile 7, respectiv 25 \xc3\xaen Statele Unite. De\xc8\x99i coperta albumului a fost realizat\xc4\x83 de Hipgnosis, includea logoul forma\xc8\x9biei realizat de Roger Dean. Turneul de promovare al albumului din 1977 a durat \xc8\x99ase luni._NEWLINE_Tormato a fost lansat la sf\xc3\xa2r\xc8\x99itul anului 1978 la apogeul mi\xc8\x99c\xc4\x83rii punk rock \xc3\xaen Anglia, perioad\xc4\x83 \xc3\xaen care presa muzical\xc4\x83 critica forma\xc8\x9bia Yes pentru c\xc4\x83 reprezentau excesele rockului progresiv de la \xc3\xaenceputul anilor 1970. Albumul a continuat orientarea forma\xc8\x9biei spre melodii tot mai scurte; nicio melodie nu era mai lung\xc4\x83 de opt minute. Albumul a ocupat locul 8 \xc3\xaen Regatul Unit \xc8\x99i locul 10 \xc3\xaen Statele Unite. \xc3\x8en ciuda criticilor interne \xc8\x99i externe cu privire la album, turneul din 1978-1979 a fost un succes comercial. Yes a primit premiul "Golden Ticket Award" pentru \xc3\xaencas\xc4\x83ri de peste un milion de dolari._NEWLINE_\xc3\x8en octombrie 1979 forma\xc8\x9bia s-a \xc3\xaent\xc3\xa2lnit \xc3\xaen Paris cu produc\xc4\x83torul Roy Thomas Baker. Abord\xc4\x83rile diferite au creat tensiuni \xc3\xaen cadrul forma\xc8\x9biei deoarece Anderson \xc8\x99i Wakeman preferau o abordare mai fantastic\xc4\x83 \xc8\x99i delicat\xc4\x83 \xc3\xaen vreme ce restul membrilor preferau o abordare mai apropiat\xc4\x83 de hard-rock. Howe, Squire \xc8\x99i White refuzau toate melodiile pe care Anderson le oferea \xc3\xaen aceast\xc4\x83 perioad\xc4\x83 deoarece erau prea u\xc8\x99oare \xc8\x99i nu aveau greutatea pe care ei le ofereau \xc3\xaen propriile lor sesiuni. Sesiunile din Paris s-au \xc3\xaencheiat nea\xc8\x99teptat c\xc3\xa2nd White \xc8\x99i-a fracturat piciorul \xc3\xaen urma unei c\xc4\x83z\xc4\x83turi cu rolele. C\xc3\xa2nd forma\xc8\x9bia, f\xc4\x83r\xc4\x83 Wakeman (care a declarat c\xc4\x83 va interpreta la claviaturi doar c\xc3\xa2nd melodiile erau gata s\xc4\x83 fie \xc3\xaenregistrate), s-a re\xc3\xaent\xc3\xa2lnit \xc3\xaen februarie pentru a relua lucrul la proiect diferen\xc8\x9bele muzicale tot mai accentuate, combinate cu tensiunile tot mai puternice din interior, au dus la \xc3\xaencetinirea proiectului. La sf\xc3\xa2r\xc8\x99itul lunii martie Howe, Squire \xc8\x99i White au \xc3\xaenceput s\xc4\x83 \xc3\xaenregistreze demouri ca un trio instrumental, fiind tot mai nehot\xc4\x83r\xc3\xa2\xc8\x9bi cu privire la implicarea lui Anderson. \xc3\x8en cele din urm\xc4\x83 nici el nici Wakeman nu au participat la album.\n_START_SECTION_\nDrama \xc8\x99i destr\xc4\x83marea (1980-1981)\n_START_PARAGRAPH_\n\xc3\x8en 1980 duetul pop The Buggles alc\xc4\x83tuit din claviaturistul Geoff Downes \xc8\x99i vocalistul Trevor Horn l-a preluat pe Brian Lane ca manager. Duetul a \xc3\xaenregistrat un succes mondial cu single-ul "Video Killed the Radio Star" \xc8\x99i lucrau \xc3\xaen acela\xc8\x99i studio ca \xc8\x99i Yes. Duetul avea deja o melodie intitulat\xc4\x83 "We Can Fly from Here" pe care o considerau ca fiind potrivit\xc4\x83 pentru Yes. Un demo al acestei melodii a fost \xc3\xaenregistrat \xc3\xaen mai 1980 cu participarea lui Squire. Spre surprinderea lor Squire le-a cerut s\xc4\x83 devin\xc4\x83 membri Yes. Au acceptat invita\xc8\x9bia \xc8\x99i au interpretat pe albumul Drama care a fost lansat \xc3\xaen august 1980. Albumul avea un sunet mai apropiat de hard-rock comparativ cu albumele lansate \xc3\xaen perioada cu Anderson. Albumul a ocupat locul 2 \xc3\xaen Regatul Unit \xc8\x99i locul 18 \xc3\xaen Statele Unite. Turneul din 1980 din America de Nord \xc8\x99i Regatul Unit a avut o primire mixt\xc4\x83 din partea spectatorilor. Au fost foarte bine primi\xc8\x9bi \xc3\xaen Statele Unite \xc8\x99i au primit un certificat comemorativ dup\xc4\x83 ce au interpretat 16 concerte consecutive cu casa \xc3\xaenchis\xc4\x83 la Madison Square Garden \xc3\xaencep\xc3\xa2nd cu 1974._NEWLINE_Dup\xc4\x83 turneul Drama forma\xc8\x9bia s-a \xc3\xaent\xc3\xa2lnit \xc3\xaen Londra pentru a decide urm\xc4\x83torul pas. L-au eliberat pe Lane ca manager iar Horn a decis s\xc4\x83 \xc3\xaenceap\xc4\x83 o carier\xc4\x83 ca produc\xc4\x83tor muzical. White \xc8\x99i Squire au fost urm\xc4\x83torii care s\xc4\x83 plece, Downes \xc8\x99i Howe r\xc4\x83m\xc3\xa2n\xc3\xa2nd singurii membri. Au ales s\xc4\x83 nu continue cu forma\xc8\x9bia \xc8\x99i s-au desp\xc4\x83r\xc8\x9bit \xc3\xaen decembrie 1980._NEWLINE_A fost dat un anun\xc8\x9b \xc3\xaen martie 1981 din partea conducerii forma\xc8\x9biei care confirma faptul c\xc4\x83 Yes s-a destr\xc4\x83mat. Downes \xc8\x99i Howe s-au reunit pentru a forma Asia \xc3\xaempreun\xc4\x83 cu fostul basist al forma\xc8\x9biei King Crimson, John Wetton \xc8\x99i tobo\xc8\x99arul Carl Palmer de la Emerson, Lake & Palmer. Squire \xc8\x99i White au continuat s\xc4\x83 lucreze \xc3\xaempreun\xc4\x83 ini\xc8\x9bial cu Jimmy Page pentru un grup propus cu numele de XYZ (prescurtare de la "ex-Yes-and-Zeppelin") \xc3\xaen vara anului 1981. \xc8\x98i fostul coleg de la Zeppelin, Robert Plant, a fost invitat dar \xc8\x99i-a pierdut entuziasmul fiind prea afectat de moartea fostului tobo\xc8\x99ar de la Led Zeppelin, John Bonham. Au \xc3\xaenregistrat c\xc3\xa2teva demouri, o parte dintre acestea fiind \xc3\xaenregistrate mai t\xc3\xa2rziu ca melodiile Yes "Mind Drive" \xc8\x99i "Can You Imagine?". La sf\xc3\xa2r\xc8\x99itul anului 1981 Squire \xc8\x99i White au lansat "Run With the Fox", un single de Cr\xc4\x83ciun cu Squire solist vocal \xc8\x99i versuri scrise de Peter Sinfield care a fost difuzat\xc4\x83 la posturile de radio \xc3\xaen timpul s\xc4\x83rb\xc4\x83torilor de iarn\xc4\x83 din anii 1980 \xc8\x99i 1990.\n_START_SECTION_\n90125 \xc8\x99i Big Generator (1982-1988)\n_START_PARAGRAPH_\n\xc3\x8en 1982 Squire \xc8\x99i White s-au \xc3\xaent\xc3\xa2lnit cu chitaristul sud-african Trevor Rabin pentru a \xc3\xaenfiin\xc8\x9ba o nou\xc4\x83 forma\xc8\x9bie inititulat\xc4\x83 Cinema. Rabin a devenit ini\xc8\x9bial cunoscut ca membru al forma\xc8\x9biei Rabbitt \xc8\x99i a lansat apoi trei albume solo, lucr\xc3\xa2nd \xc3\xaen acela\xc8\x99i timp \xc8\x99i ca produc\xc4\x83tor. Squire l-a recrutat \xc8\x99i pe un fost muzician Yes, Tony Kaye. \xc3\x8en ciuda prezen\xc8\x9bei a trei membri Yes, Cinema nu \xc8\x99i-a propus s\xc4\x83 fie o continuare a forma\xc8\x9biei Yes._NEWLINE_Cinema a mers ini\xc8\x9bial \xc3\xaen studio pentru a \xc3\xaenregistra un album. De\xc8\x99i Rabin \xc8\x99i Squire erau ini\xc8\x9bial soli\xc8\x99tii vocali, a fost invitat \xc8\x99i Trevor Horn ca un poten\xc8\x9bial solist vocal dar a ales s\xc4\x83 devin\xc4\x83 \xc3\xaen schimb produc\xc4\x83torul forma\xc8\x9biei. Ne\xc3\xaen\xc8\x9belegerile dintre Horn \xc8\x99i Kaye (complicate de faptul c\xc4\x83 Rabin interpreta majoritatea p\xc4\x83r\xc8\x9bilor de claviatur\xc4\x83 \xc3\xaen timpul \xc3\xaenregistr\xc4\x83rilor) au condus la plecarea lui Kaye dup\xc4\x83 \xc8\x99ase luni de repeti\xc8\x9bii._NEWLINE_\xc3\x8entre timp, Jon Anderson a lansat dou\xc4\x83 albume solo dup\xc4\x83 ce a p\xc4\x83r\xc4\x83sit Yes \xc8\x99i \xc3\xaenregistra succes \xc3\xaen cadrul proiectului Jon & Vangelis. Dup\xc4\x83 ce l-a \xc3\xaent\xc3\xa2lnit pe Anderson la o petrecere din Los Angeles Squire i-a prezentat demourile Cinema \xc8\x99i l-a invitat s\xc4\x83 devin\xc4\x83 solistul vocal al forma\xc8\x9biei. Anderson s-a al\xc4\x83turat \xc3\xaen ultimele s\xc4\x83pt\xc4\x83m\xc3\xa2ni ale sesiunilor, neav\xc3\xa2nd mari contribu\xc8\x9bii \xc3\xaen afar\xc4\x83 de solist vocal \xc8\x99i rescrierea unor versuri._NEWLINE_La sugestia executivilor casei de discuri Cinema \xc8\x99i-a schimbat numele \xc3\xaen Yes. Rabin s-a opus ini\xc8\x9bial acestei idei deoarece se g\xc4\x83sea acum \xc3\xaen cadrul unei forma\xc8\x9bii cu o istorie \xc8\x99i cu a\xc8\x99tept\xc4\x83ri \xc8\x99i nu \xc3\xaen cadrul unei forma\xc8\x9bii noi. Totu\xc8\x99i, prezen\xc8\x9ba a patru fo\xc8\x99ti membri Yes \xc3\xaen forma\xc8\x9bie a sugerat c\xc4\x83 schimbarea numelui forma\xc8\x9biei era doar o strategie comercial\xc4\x83. Noul album a marcat o schimbare radical\xc4\x83 deoarece Yes a adoptat o orientare pop-rock \xc3\xaen care nu mai erau deloc prezente elementele rockului progresiv ce au caracterizat forma\xc8\x9bia \xc3\xaen anii 1970. Aceast\xc4\x83 nou\xc4\x83 formul\xc4\x83 a forma\xc8\x9biei a fost uneori numit\xc4\x83 "Yes-West" datorit\xc4\x83 schimb\xc4\x83rii centrului de opera\xc8\x9biuni al forma\xc8\x9biei din Londra \xc3\xaen Los Angeles._NEWLINE_Yes a lansat albumul de revenire 90125 (numit astfel dup\xc4\x83 num\xc4\x83rul de serie din catalogul Atco Records) \xc3\xaen noiembrie 1983. A devenit cel mai bine v\xc3\xa2ndut album al lor, fiind v\xc3\xa2ndut \xc3\xaen peste \xc8\x99ase milioane de exemplare \xc8\x99i a introdus forma\xc8\x9bia unei genera\xc8\x9bii mai tinere de fani. Melodia "Owner of a Lonely Heart" a ocupat prima pozi\xc8\x9bie \xc3\xaen Billboard Hot 100 timp de dou\xc4\x83 s\xc4\x83pt\xc4\x83m\xc3\xa2ni \xc3\xaen ianuarie 1984, prima \xc8\x99i singura melodie Yes care s\xc4\x83 reu\xc8\x99easc\xc4\x83 aceast\xc4\x83 performan\xc8\x9b\xc4\x83. \xc3\x8en cele din urm\xc4\x83 Kaye a fost convins s\xc4\x83 revin\xc4\x83 \xc3\xaen forma\xc8\x9bie. Single-urile "Leave It" \xc8\x99i "It Can Happen" au ocupat locurile 24, respectiv 57. De asemenea Yes a c\xc3\xa2\xc8\x99tigat primul \xc8\x99i singurul Premiu Grammy pentru "Cea mai bun\xc4\x83 interpretare rock instrumental\xc4\x83" pentru melodia "Cinema". Au mai primit o nominalizare la categoria "Cea mai bun\xc4\x83 interpretare a unui duet sau grup cu voce" pentru "Owner of a Lonely Heart" \xc8\x99i "Cea mai bun\xc4\x83 interpretare rock a unui duet sau grup cu voce" pentru album. Turneul de promovare al albumului din 1984-1985 a fost cel mai profitabil din istoria forma\xc8\x9biei din care a rezultat 9012Live, un concert regizat de Steven Soderbergh._NEWLINE_Yes a \xc3\xaenceput s\xc4\x83 \xc3\xaenregistreze al dou\xc4\x83sprezecelea album, Big Generator, \xc3\xaen 1986. Sesiunile de \xc3\xaenregistr\xc4\x83ri au trecut prin numeroase pauze datorit\xc4\x83 utiliz\xc4\x83rii de mai multe loca\xc8\x9bii de \xc3\xaenregistrare \xc3\xaen Italia, Londra \xc8\x99i Los Angeles precum \xc8\x99i problemele interpersonale dintre Rabin \xc8\x99i Horn. \xc3\x8en cele din urm\xc4\x83 Rabin a preluat produc\xc8\x9bia iar albumul a fost lansat \xc3\xaen septembrie 1987, ocup\xc3\xa2nd locul 17 \xc3\xaen Regatul Unit \xc8\x99i locul 15 \xc3\xaen Statele Unite. Big Generator a oferit forma\xc8\x9biei Yes o nou\xc4\x83 nominalizare la Premiile Grammy pentru "Cea mai bun\xc4\x83 interpretare rock a unui duet sau grup cu voce" \xc3\xaen 1988. Single-ul "Love Will Find a Way" a ocupat prima pozi\xc8\x9bie \xc3\xaen topul Mainstream Rock \xc3\xaen vreme ce "Rhythm of Love" a ocupat locul 2 iar "Shoot High, Aim Low" locul 11. Turneul din 1987-1988 s-a \xc3\xaencheiat cu o apari\xc8\x9bie la Madison Square Garden pentru a aniversa 40 de ani de la \xc3\xaenfiin\xc8\x9barea casei de discuri Atlantic.\n_START_SECTION_\nABWH \xc8\x99i Union (1989-1992)\n_START_PARAGRAPH_\nLa sf\xc3\xa2r\xc8\x99itul anului 1988 Anderson se sim\xc8\x9bea l\xc4\x83sat deoparte de Rabin \xc8\x99i Squire \xc8\x99i a \xc3\xaenceput s\xc4\x83 fie nemul\xc8\x9bumit de direc\xc8\x9bia muzical\xc4\x83 pe care a abordat-o Yes. A p\xc4\x83r\xc4\x83sit forma\xc8\x9bia declar\xc3\xa2nd c\xc4\x83 nu va fi niciodat\xc4\x83 membru Yes doar pentru bani \xc8\x99i a \xc3\xaenceput s\xc4\x83 lucreze \xc3\xaen Montserrat la un proiect solo care va implica \xc3\xaen cele din urm\xc4\x83 pe Wakeman, Howe \xc8\x99i Bruford. Aceast\xc4\x83 colaborare a dus la specula\xc8\x9bii c\xc4\x83 va avea loc un fel de refacere a formulei clasice Yes, de\xc8\x99i \xc3\xaenc\xc4\x83 de la \xc3\xaenceput proiectul l-a inclus pe basistul Tony Levin, care a lucrat cu Bruford \xc3\xaen King Crimson. Din punct de vedere contractual forma\xc8\x9bia nu putea prelua numele de Yes deoarece Anderson, White, Squire, Rabin \xc8\x99i Kaye de\xc8\x9bineau drepturile asupra numelui. Grupul a devenit cunoscut sub numele de Anderson Bruford Wakeman Howe, ceea ce \xc3\xaei convenea lui Bruford deoarece dorea s\xc4\x83 stea departe de numele "Yes"._NEWLINE_Albumul lor eponim a fost lansat \xc3\xaen 1989 \xc8\x99i includea melodia "Brother of Mine" care a devenit un hit la MTV \xc8\x99i a primit Discul de Aur \xc3\xaen Statele Unite. Mai t\xc3\xa2rziu s-a descoperit c\xc4\x83 cei patru membri nu au \xc3\xaenregistrat \xc3\xaempreun\xc4\x83. Howe a declarat public c\xc4\x83 era nemul\xc8\x9bumit de mixajul chitarelor de pe album, de\xc8\x99i o versiune a melodiei "Fist of Fire" cu chitarele lui Howe l\xc4\x83sate intacte a ap\xc4\x83rut pe colec\xc8\x9bia In a Word din 2002. ABWH a efectuat un turneu \xc3\xaen 1989 \xc8\x99i 1990 sub numele "An Evening of Yes Music" care includea pe Levin, claviaturistul Julian Colbeck \xc8\x99i chitaristul Milton McDonald ca muzicieni suplimentari. A fost \xc3\xaenregistrat un album live care a fost lansat \xc3\xaen 1993 sub titlul An Evening of Yes Music Plus care \xc3\xael avea pe Jeff Berlin la bas din cauza problemelor de s\xc4\x83n\xc4\x83tate ale lui Levin._NEWLINE_Dup\xc4\x83 finalizarea turneului grupul a revenit \xc3\xaen studio pentru a \xc3\xaenregistra al doilea album care trebuia s\xc4\x83 se numeasc\xc4\x83 Dialogue. Dup\xc4\x83 ce a auzit melodiile Arista Records a refuzat s\xc4\x83 lanseze albumul deoarece considera mixajele ca fiind prea slabe. Au \xc3\xaencurajat grupul s\xc4\x83 caute al\xc8\x9bi autori, de preferat unii care pot compune hituri. Anderson l-a contactat pe Rabin pentru aceast\xc4\x83 problem\xc4\x83 iar Rabin i-a trimis o caset\xc4\x83 cu patru demouri cu condi\xc8\x9bia ca ABWH s\xc4\x83 aleag\xc4\x83 o melodie iar pe celelalte s\xc4\x83 le trimit\xc4\x83 \xc3\xaenapoi. Arista le-a ascultat pe toate patru \xc8\x99i le dorea pe toate dar Rabin nu a fost de acord cu aceast\xc4\x83 cerere. Grupul "Yes-West" lucra la un nou album \xc8\x99i au \xc3\xaenceput s\xc4\x83 caute un nou solist vocal. Fostul solist vocal al forma\xc8\x9biei Supertramp, Roger Hodgson, a refuzat postul; de\xc8\x99i i-a pl\xc4\x83cut s\xc4\x83 lucreze \xc8\x99i s\xc4\x83 compun\xc4\x83 cu grupul considera c\xc4\x83 ar fi ne\xc3\xaen\xc8\x9belept s\xc4\x83 lanseze melodiile sub numele Yes. Forma\xc8\x9bia a lucrat \xc8\x99i cu solistul vocal al forma\xc8\x9biei Kansas, Steve Walsh, \xc8\x99i cu Billy Sherwood de la World Trade. Walsh a petrecut o singur\xc4\x83 zi cu ei dar Sherwood \xc8\x99i forma\xc8\x9bia au lucrat suficient de bine \xc3\xaempreun\xc4\x83 \xc8\x99i au continuat sesiunile de compunere. Aria a sugerat ca grupul "Yes-West", cu Anderson solist vocal, s\xc4\x83 \xc3\xaenregistreze cele patru melodii \xc8\x99i s\xc4\x83 le includ\xc4\x83 pe albumul care va fi lansat sub numele Yes._NEWLINE_Albumul Union a fost lansat \xc3\xaen aprilie 1991 ca al treisprezecelea album Yes. Fiecare grup interpreta propriile melodii cu Anderson solist vocal la toate. Squire a interpretat vocal la c\xc3\xa2teva melodii ABWH iar Tony Levin a fost basist la toate aceste melodii. Albumul nu \xc3\xaei include pe to\xc8\x9bi opt membri interpret\xc3\xa2nd deodat\xc4\x83. Melodia "Masquerade" a fost nominalizat\xc4\x83 la Premiile Grammy \xc3\xaen 1992 pentru "Cea mai bun\xc4\x83 interpretare instrumental\xc4\x83 rock". Union s-a v\xc3\xa2ndut \xc3\xaen aproximativ 1,5 milioane de exemplare la nivel mondial, ocup\xc3\xa2nd locul 7 \xc3\xaen Regatul Unit \xc8\x99i locul 15 \xc3\xaen Statele Unite. Au fost lansate dou\xc4\x83 single-uri de pe acest album: "Lift Me Up", care a ocupat prima pozi\xc8\x9bie \xc3\xaen topul Mainstream Rock timp de \xc8\x99ase s\xc4\x83pt\xc4\x83m\xc3\xa2ni \xc8\x99i "Saving My Heart" care a ocupat locul 9._NEWLINE_Aproape to\xc8\x9bi membrii \xc8\x99i-au declarat nemul\xc8\x9bumirea cu privire la album. Bruford nu a fost de acord cu albumul ca \xc3\xaentreg iar Wakeman a declarat c\xc4\x83 a fost incapabil s\xc4\x83 \xc3\xae\xc8\x99i recunoasc\xc4\x83 propriile p\xc4\x83r\xc8\x9bi de claviatur\xc4\x83 din mixajul final \xc8\x99i a aruncat exemplarul s\xc4\x83u al albumului pe geamul limuzinei. De atunci el nume\xc8\x99te albumul "Onion" ("Ceap\xc4\x83") deoarece \xc3\xaei vine s\xc4\x83 pl\xc3\xa2ng\xc4\x83 de fiecare dat\xc4\x83 c\xc3\xa2nd se g\xc3\xa2nde\xc8\x99te la el. Elias a declarat mai t\xc3\xa2ziu public c\xc4\x83 Anderson, \xc3\xaen calitate de produc\xc4\x83tor asociat, \xc8\x99tia de implicarea muzicienilor de studio. Turneul Union din 1991-1992 i-a inclus pe to\xc8\x9bi opt membri. Dup\xc4\x83 acest turneu Bruford a ales s\xc4\x83 nu r\xc4\x83m\xc3\xa2n\xc4\x83 \xc3\xaen Yes \xc8\x99i a revenit la proiectul s\xc4\x83u jazz Earthworks.\n_START_SECTION_\nTalk, Keys to Ascension \xc8\x99i Open Your Eyes (1993-1998)\n_START_PARAGRAPH_\n\xc3\x8en 1993 a fost lansat albumul Symphonic Music of Yes ce con\xc8\x9bine versiunile orchestrate ale melodiilor Yes aranjate de David Palmer. Howe, Bruford \xc8\x99i Anderson interpreteaz\xc4\x83 pe acest disc \xc3\xaempreun\xc4\x83 cu Orchestra Filarmonic\xc4\x83 din Londra, Orchestra de Camer\xc4\x83 din Londra \xc8\x99i London Community Gospel Choir. Urm\xc4\x83torul album de studio Yes, la fel ca \xc8\x99i Union, a fost supravegheat de o cas\xc4\x83 de discuri \xc8\x99i nu de membrii forma\xc8\x9biei. Victory Music l-a contactat pe Rabin cu propunerea de a lansa un album cu formula de pe 90125. Rabin a venit cu o contraofert\xc4\x83, cer\xc3\xa2nd s\xc4\x83 fie implicat \xc8\x99i Wakeman. Rabin a \xc3\xaenceput s\xc4\x83 preg\xc4\x83teasc\xc4\x83 albumul la el acas\xc4\x83 utiliz\xc3\xa2nd conceptul de studio digital \xc8\x99i utiliz\xc3\xa2nd material compus de el \xc8\x99i Anderson. Albumul era \xc3\xaen produc\xc8\x9bie \xc3\xaen anul 1993 dar implicarea lui Wakeman a fost anulat\xc4\x83._NEWLINE_Talk a fost lansat \xc3\xaen martie 1994. Coperta a fost realizat\xc4\x83 de artistul pop Peter Max. Albumul a fost \xc3\xaenregistrat digital integral de Rabin pe un hard-disk de 10 GB \xc8\x99i pe patru computere Apple Macintosh. A combinat elementele rockului mainstream cu elementele rockului progresiv, din ultima categorie f\xc4\x83c\xc3\xa2nd parte melodia de 15 minute "Endless Dream". Albumul a ocupat locul 20 \xc3\xaen Regatul Unit \xc8\x99i locul 33 \xc3\xaen Statele Unite. Melodia "The Calling" a ocupat locul 2 \xc3\xaen topul Billboard Hot Mainstream Rock Tracks iar "Walls", pe care Rabin a compus-o \xc3\xaempreun\xc4\x83 cu Roger Hodgson, a ocupat locul 24. Dup\xc4\x83 turneul de promovare al albumului Kaye \xc8\x99i Rabin au p\xc4\x83r\xc4\x83sit forma\xc8\x9bia pentru a se ocupa de alte proiecte._NEWLINE_\xc3\x8en noiembrie 1995 Howe \xc8\x99i Wakeman au revenit \xc3\xaen forma\xc8\x9bie \xc8\x99i au interpretat pe dou\xc4\x83 melodii noi: "Be the One" \xc8\x99i "That, That Is". Forma\xc8\x9bia s-a reunit pentru trei concerte \xc3\xaen martie 1996 la Fremont Theater din San Luis Obispo, California care au fost \xc3\xaenregistrate \xc8\x99i lansate, \xc3\xaempreun\xc4\x83 cu noi melodii de studio, \xc3\xaen luna octombrie a acelui an ca Keys to Ascension. Albumul a ocupat locul 48 \xc3\xaen Regatul Unit \xc8\x99i locul 99 \xc3\xaen Statele Unite. Yes a continuat s\xc4\x83 \xc3\xaenregistreze noi melodii \xc3\xaen studio, \xc3\xaenregistr\xc3\xa2nd unele melodii din perioada proiectului XYZ. La un moment dat melodiile noi trebuiau s\xc4\x83 fie lansate sub forma unui album de studio dar casa de discuri a decis ca melodiile s\xc4\x83 fie al\xc4\x83turate restului concertelor de la San Luis Obispo \xc8\x99i au fost lansate \xc3\xaen noiembrie 1997 ca Keys to Ascension 2. Albumul a reu\xc8\x99it s\xc4\x83 ocupe locul 62 \xc3\xaen Regatul Unit dar nu a intrat \xc3\xaen topurile americane. Wakeman a p\xc4\x83r\xc4\x83sit forma\xc8\x9bia dup\xc4\x83 lansarea albumului. A fost nemul\xc8\x9bumit de felul \xc3\xaen care un album de studio a fost sacrificat \xc3\xaen favoarea albumelor Keys to Ascension. \xc3\x8en 2001 melodiile de studio de pe ambele albume au fost lansate sub compila\xc8\x9bia Keystudio._NEWLINE_Squire a format un grup numit Conspiracy \xc3\xaempreun\xc4\x83 cu Billy Sherwood care a inclus contribu\xc8\x9bii aduse de Alan White. Cei doi au ref\xc4\x83cut demourile ini\xc8\x9bial propuse pentru Conspiracy pentru a le transforma \xc3\xaen melodii Yes. Anderson \xc8\x99i Howe erau mai pu\xc8\x9bin implica\xc8\x9bi \xc3\xaen procele de compozi\xc8\x9bie \xc8\x99i produc\xc8\x9bie \xc8\x99i \xc8\x99i-au manifestat mai t\xc3\xa2rziu nemul\xc8\x9bumirea pentru acest fapt. Implicarea integral\xc4\x83 a lui Sherwood \xc3\xaen compunere, produc\xc8\x9bie \xc8\x99i interpretare au condus la al\xc4\x83turarea sa \xc3\xaen Yes ca membru oficial, lu\xc3\xa2nd rolul de claviaturist \xc8\x99i chitara a doua._NEWLINE_Yes a lansat al \xc8\x99aptesprezecelea album de studio, Open Your Eyes, \xc3\xaen noiembrie 1997 prin casa de discuri Beyond Music. Nu a \xc3\xaenregistrat un succes comercial, ocup\xc3\xa2nd doar locul 151 \xc3\xaen Billboard 200 \xc8\x99i a e\xc8\x99uat s\xc4\x83 intre \xc3\xaen topurile britanice. Single-ul "Open Your Eyes" a reu\xc8\x99it s\xc4\x83 ocupe locul 33 \xc3\xaen topul Mainstream Rock. \xc3\x8en timpul turneului din 1997 \xc8\x99i 1998 forma\xc8\x9bia a interpretat doar c\xc3\xa2teva melodii de pe album, concentr\xc3\xa2ndu-se mai mult pe melodiile mai vechi. \xc3\x8en acest turneu rolul de claviaturist a fost preluat de rusul Igor Horo\xc8\x99ev care a interpretat \xc3\xaen c\xc3\xa2teva melodii de pe albumul Open Your Eyes.\n_START_SECTION_\nThe Ladder, Magnification, turneul aniversar de 35 de ani \xc8\x99i pauza (1999-2008)\n_START_PARAGRAPH_\nHoro\xc8\x99ev a devenit oficial membru al forma\xc8\x9biei pentru albumul The Ladder, lansat \xc3\xaen septembrie 1999. Acesta a fost ultimul album al produc\xc4\x83torului Bruce Fairbairn, care a decedat \xc3\xaen timpul produc\xc8\x9biei. Rolul lui Sherwood a continuat s\xc4\x83 fie limitat la vocal \xc8\x99i chitara a doua. Una dintre melodiile de pe acest album, "Homeworld (The Ladder)", a fost compus\xc4\x83 pentru jocul de strategie \xc3\xaen timp real Homeworld al Relic Entertainment. Forma\xc8\x9bia a declarat c\xc4\x83 au compus melodia nu pentru c\xc4\x83 le-au cerut produc\xc4\x83torii jocului ci pentru c\xc4\x83 le-au pl\xc4\x83cut diferite aspecte ale jocului. The Ladder a ocupat locul 36 \xc3\xaen Regatul Unit \xc8\x99i locul 99 \xc3\xaen Statele Unite._NEWLINE_Concertul de la House of Blues din New Orleans din cadrul turneului de promovare al albumul a fost \xc3\xaenregistrat \xc8\x99i lansat ca DVD \xc8\x99i album live sub numele de House of Yes: Live from House of Blues. Acest turneu a fost ultima activitate a forma\xc8\x9biei cu Billy Sherwood, care a p\xc4\x83r\xc4\x83sit forma\xc8\x9bia la sf\xc3\xa2r\xc8\x99itul turneului. \xc3\x8en acel an Yes a pornit \xc3\xaen turneul Masterworks din Statele Unite. La sf\xc3\xa2r\xc8\x99itul acelui turneu \xc8\x99i Horo\xc8\x99ev a p\xc4\x83r\xc4\x83sit forma\xc8\x9bia._NEWLINE_\xc3\x8en 2001 Yes a lansat urm\xc4\x83torul album de studio, Magnification. \xc3\x8enregistrat f\xc4\x83r\xc4\x83 un claviaturist, albumul include o orchestr\xc4\x83 de 60 de membri dirijat\xc4\x83 de Larry Group\xc3\xa9; primul album al forma\xc8\x9biei cu o orchestr\xc4\x83 de dup\xc4\x83 Time and a Word din 1970. Albumul nu a avut un succes comercial, ocup\xc3\xa2nd locul 71 \xc3\xaen Regatul Unit \xc8\x99i 186 \xc3\xaen Statele Unite, fiind v\xc3\xa2ndut \xc3\xaen doar 50.000 de exemplare \xc3\xaen toat\xc4\x83 lumea. Yes a efectuat \xc3\xaen 2001 un turneu cu o orchestr\xc4\x83 simfonic\xc4\x83 \xc8\x99i cu claviaturistul Tom Brislin deoarece Wakeman era ocupat cu turneul s\xc4\x83u solo. Concertul de la Amsterdam a fost lansat pe DVD \xc3\xaen 2002 \xc8\x99i pe CD ca album live \xc3\xaen 2009 sub numele de Symphonic Live._NEWLINE_Dup\xc4\x83 anun\xc8\x9bul de revenire al lui Wakeman \xc3\xaen aprilie 2002 Yes a pornit \xc3\xaen turneul Full Circle Tour din 2002-2003 care a inclus primele lor concerte \xc3\xaen Australia de dup\xc4\x83 1973. Concertul de la Montreux, Elve\xc8\x9bia din cadrul acestui turneu a fost \xc3\xaenregistrat \xc8\x99i lansat \xc3\xaen 2007 ca DVD \xc8\x99i album live sub numele de Live at Montreux 2003. Compila\xc8\x9bia tripl\xc4\x83 The Ultimate Yes: 35th Anniversary Collection a fost lansat\xc4\x83 \xc3\xaen iulie 2003 ocup\xc3\xa2nd locul 10 \xc3\xaen Regatul Unit (cea mai bun\xc4\x83 clasare de dup\xc4\x83 1991) \xc8\x99i locul 131 \xc3\xaen Statele Unite. \xc3\x8en 2004 a urmat turneul aniversar de 35 de ani iar concertul de la Boston din cadrul acestui turneu a fost lansat pe DVD sub numele de Songs from Tsongas._NEWLINE_Dup\xc4\x83 turneul din 2004 Yes a intrat \xc3\xaentr-o perioad\xc4\x83 de inactivitate timp de patru ani. Forma\xc8\x9bia nu a mai putut efectua turnee datorit\xc4\x83 problemelor de s\xc4\x83n\xc4\x83tate ale lui Anderson care, spre deosebire de ceilal\xc8\x9bi membri, nu era interesat s\xc4\x83 \xc3\xaenregistreze un nou album de studio dup\xc4\x83 v\xc3\xa2nz\xc4\x83rile dezam\xc4\x83gitoare ale Magnification. A declarat c\xc4\x83 \xc3\xaenregistrarea unui album "nu mai era logic\xc4\x83". Turneul aniversar de 40 de ani Close to the Edge and Back era programat pentru anul 2008 \xc8\x99i urma s\xc4\x83 includ\xc4\x83 pe claviaturistul Oliver Wakeman deoarece tat\xc4\x83l s\xc4\x83u Rick a fost sf\xc4\x83tuit de medici s\xc4\x83 nu mai interpreteze \xc3\xaen concerte. Turneul a fost anulat \xc3\xaen mai 2008 dup\xc4\x83 ce Anderson a fost diagnosticat cu insuficien\xc8\x9b\xc4\x83 respiratorie acut\xc4\x83. Anderson a declarat c\xc4\x83 avea "nevoie doar de o pauz\xc4\x83 dar ceilal\xc8\x9bi membri erau nemul\xc8\x9bumi\xc8\x9bi de acest lucru".\n_START_SECTION_\nTurnee, Fly from Here \xc8\x99i Heaven & Earth (2008-prezent)\n_START_PARAGRAPH_\n\xc3\x8en 2008 Anderson a fost \xc3\xaenlocuit cu Beno\xc3\xaet David, un c\xc3\xa2nt\xc4\x83re\xc8\x9b canadian din forma\xc8\x9bia Mystery. Anderson s-a sim\xc8\x9bit "dezam\xc4\x83git" \xc8\x99i "nerespectat" de decizia forma\xc8\x9biei Yes de a porni \xc3\xaen turneu f\xc4\x83r\xc4\x83 el \xc8\x99i de lipsa de contact cu ceilal\xc8\x9bi membri. Anderson a am\xc3\xa2nat orice turneu din cauza problemelor sale respiratorii. \xc3\x8en 2008, dup\xc4\x83 patru ani, ceilal\xc8\x9bi membri Yes s-au s\xc4\x83turat s\xc4\x83 a\xc8\x99tepte \xc8\x99i l-au adus pe David ca s\xc4\x83-l \xc3\xaenlocuiasc\xc4\x83 pe Anderson, cu Oliver Wakeman la claviaturi. \xc3\x8entre 2008 \xc8\x99i 2010 Yes a efectuat turneul In the Present Tour, \xc3\xaen unele concerte c\xc3\xa2nt\xc3\xa2nd Asia sau Peter Frampton \xc3\xaen deschidere. C\xc3\xa2teva concerte din 2009 au fost am\xc3\xa2nate dup\xc4\x83 ce Squire a suferit o opera\xc8\x9bie de urgen\xc8\x9b\xc4\x83 la picior plus recuperarea. \xc3\x8en 2011 a fost lansat DVD-ul \xc8\x99i albumul live In the Present \xe2\x80\x93 Live from Lyon._NEWLINE_\xc3\x8en august 2010 s-a anun\xc8\x9bat c\xc4\x83 forma\xc8\x9bia a compus material pentru Fly from Here, al dou\xc4\x83zecelea album de studio Yes. Howe a infirmat zvonurile conform c\xc4\x83rora Anderson a fost invitat pentru a c\xc3\xa2nta pe album, declar\xc3\xa2nd c\xc4\x83 toate melodiile de studio au fost \xc3\xaenregistrate cu formula actual\xc4\x83. Yes a semnat un contract cu Frontiers Records \xc8\x99i a \xc3\xaenceput s\xc4\x83 \xc3\xaenregistreze \xc3\xaen Los Angeles cu Trevor Horn \xc3\xaen calitate de produc\xc4\x83tor. \xc3\x8en timpul \xc3\xaenregistr\xc4\x83rilor Wakeman a fost \xc3\xaenlocuit cu Geoff Downes. La finalizarea \xc3\xaenregistr\xc4\x83rilor \xc3\xaen martie 2011 \xc8\x99i al post-produc\xc8\x9biei o lun\xc4\x83 mai t\xc3\xa2rziu, albumul a fost lansat \xc3\xaen iulie 2011. Fly from Here a ocupat locul 30 \xc3\xaen Regatul Unit \xc8\x99i locul 36 \xc3\xaen Statele Unite._NEWLINE_\xc3\x8en 2011-2012 Yes a pornit \xc3\xaentr-un turneu mondial pentru a promova albumul Fly from Here \xc3\xaempreun\xc4\x83 cu Styx \xc8\x99i Procol Harum. \xc3\x8en februarie 2012 David a fost \xc3\xaenlocuit cu solistul vocal al forma\xc8\x9biei Glass Hammer, Jon Davison, dup\xc4\x83 ce a avut probleme respiratorii. Davison i-a fost recomandat lui Squire de Taylor Hawkins, tobo\xc8\x99arul forma\xc8\x9biei Foo Fighters._NEWLINE_Pe 7 martie 2013 a decedat chitaristul original al forma\xc8\x9biei, Peter Banks, la v\xc3\xa2rsta 65 de ani \xc3\xaen urma unui atac de cord._NEWLINE_\xc3\x8en martie 2013 forma\xc8\x9bia a pornit \xc3\xaen turneul Three Album Tour \xc3\xaen care au interpretat integral albumele The Yes Album, Close to the Edge \xc8\x99i Going for the One. \xc3\x8en august 2013 a fost \xc3\xaenceput\xc4\x83 o campanie a fanilor pentru ca Yes s\xc4\x83 fie inclus\xc4\x83 \xc3\xaen Rock and Roll Hall of Fame. Totu\xc8\x99i Yes nu a fost inclus\xc4\x83 pe 16 octombrie 2013 c\xc3\xa2nd au fost anun\xc8\x9ba\xc8\x9bi laurea\xc8\x9bii._NEWLINE_\xc3\x8entre ianuarie \xc8\x99i martie 2014 Yes a \xc3\xaenregistrat un nou album de studio \xc3\xaen Los Angeles \xc3\xaempreun\xc4\x83 cu produc\xc4\x83torul Roy Thomas Baker, primul album \xc3\xaempreun\xc4\x83 cu noul solist vocal Jon Davison. Pe 8 martie 2014 fostul membru Billy Sherwood a anun\xc8\x9bat c\xc4\x83 a lucrat ca inginer pentru album. Pe 24 martie forma\xc8\x9bia a dezv\xc4\x83luit c\xc4\x83 noul album se va numi Heaven & Earth. Albumul a fost lansat pe 16 iulie 2014 \xc8\x99i s-a clasat pe locul 20 \xc3\xaen Regatul Unit, cea mai bun\xc4\x83 clasare a forma\xc8\x9biei \xc3\xaen acest top de dup\xc4\x83 albumul Talk, lansat \xc3\xaen 1994._NEWLINE_Jon Anderson a men\xc8\x9bionat \xc3\xaen mai multe ocazii c\xc4\x83 ar dori s\xc4\x83 revin\xc4\x83 \xc3\xaen forma\xc8\x9bie undeva \xc3\xaen viitor \xc8\x99i s\xc4\x83 realizeze "turneul pe care to\xc8\x9bi \xc3\xael viseaz\xc4\x83". Squire \xc8\x99i White au declarat c\xc4\x83 "u\xc8\x99a este deschis\xc4\x83" pentru a lucra din nou cu Anderson. Recent, Anderson a spus despre includerea forma\xc8\x9biei Yes \xc3\xaen Rock and Roll Hall of Fame \xc3\xaen 2015 ca motiv pentru o posibil\xc4\x83 reuniune. Squire a spus c\xc4\x83 este posibil \xc8\x99i ca Yes s\xc4\x83 fac\xc4\x83 "o formul\xc4\x83 extins\xc4\x83" asem\xc4\x83n\xc4\x83toare cu cea de pe albumul Union din 1991._NEWLINE_Pe 19 mai 2015 forma\xc8\x9bia a anun\xc8\x9bat c\xc4\x83 basistul Chris Squire a fost diagnosticat cu leucemie \xc8\x99i c\xc4\x83 va fi \xc3\xaenlocuit temporar \xc3\xaen concertele deja programate cu Billy Sherwood. Aceasta este prima dat\xc4\x83 de la \xc3\xaenfiin\xc8\x9bare c\xc3\xa2nd Yes interpreteaz\xc4\x83 f\xc4\x83r\xc4\x83 Squire._NEWLINE_Pe 27 iunie 2015 Squire a decedat la v\xc3\xa2rsta de 67 de ani \xc3\xaen casa sa din Phoenix, Arizona. Pe 21 iulie 2015 White a declarat \xc3\xaentr-un interviu pentru revista Billboard c\xc4\x83 Yes va merge mai departe, Sherwood \xc3\xaenlocuindu-l pe Squire.'